Doodskis-video: Twee bekommerd oor vonnisverrigtingeWillem Oosthuyzen (voor) en Theo Martins Jackson in die hof. Foto: Landi Slatter ŉ Prokureur wat Theo Martins Jackson en Willem Oosthuyzen verteenwoordig, die twee mans wat die plaaswerker Victor Mlotshwa aangerand voor hulle hom in ŉ doodskis ingedwing het, het Donderdag gesê sy kliënte is besorg oor die vonnisverrigtinge wat binnekort plaasvind. “Ons kliënte is besorg oor dit wat op die dag van die vonnisoplegging mag gebeur en ons is besig om ŉ verklaring in te dien vir die versagting van die vonnis,” het prokureur Marius Coertze tydens ŉ onderhoud met die African News Agency (ANA) gesê. Jackson en Oosthuyzen is op 25 Augustus in die Middelburg-hooggeregshof in Mpumalanga skuldig bevind op ses van die sewe aanklagte teen hulle. Die aanklagte sluit poging tot moord en die aanranding van ŉ ander plaaswerker, Dalton Sithole, in. Die twee sal na verwagting op 23 Oktober in dieselfde hof gevonnis word. Coertze het aan ANA gesê hy en sy span sal Jackson en Oosthuyzen steeds gratis verteenwoordig. Hy het gesê hulle sal dit aan die hof stel dat lang tronkstraf ŉ negatiewe effek sal hê op die persoonlike omstandighede van die kliënte en hul families. “Ons het verwag dat hulle [Jackson en Oosthuyzen] nie skuldig bevind sou word op van die aanklagte nie. Ons sal dit ook aan die hof stel dat die beserings wat die klaers [Mlotshwa en Sithole] opgedoen het, nie ondersteun word deur enige mediese verslag nie. Ons hoop ons versoek om versagting sal werk en dat hulle ligte vonnisse sal ontvang.” Jackson en Oosthuyzen is verlede jaar in hegtenis geneem nadat ŉ video aan die lig gekom het wat wys hoe hulle Mlotshwa in ŉ doodskis indwing. Mlotshwa het verlede maand ná die skuldigbevinding gesê hy wil hê die twee mans moet ten minste tot 15 jaar tronkstraf gevonnis word. Lees alle vorige berigte oor die doodskis-video op Maroela Media.